b"\n_START_ARTICLE_\nBeachy Head\n_START_PARAGRAPH_\nBeachy Head je kredni rt v Vzhodnem Sussexu v Angliji v bli\xc5\xbeini kraja Eastbourne, vzhodno od klifa Sedem sester (Seven Sisters)._NEWLINE_Beachy Head je v upravnem obmo\xc4\x8dju mestnega sveta Eastbourna, ki je lastnik zemlji\xc5\xa1\xc4\x8da, ki je del Eastbournskega travnatega gri\xc4\x8devja (Eastbourne Downland Estate). Klif je najvi\xc5\xa1ja kredna skala ob morju v Veliki Britaniji in se dviga 162 metrov nad morsko gladino. Z vrha je lep pogled na jugovzhodno obalo od Dungenessa na vzhodu do Selsey Billa na zahodu. Zaradi svoje vi\xc5\xa1ine je to eden najbolj razvpitih krajev za samomore na svetu.\n_START_SECTION_\nGeologija\n_START_PARAGRAPH_\nKreda je nastala v pozni epohi krede med 66 in 100 milijoni let v preteklosti, ko je bilo obmo\xc4\x8dje pod morjem. V kenozoiku se je zgodil tektonski dvig krede. Ko se je kon\xc4\x8dala zadnja ledena doba, se je morska gladina dvignila in z vrezovanjem v kredo oblikovala Rokavski preliv in ustvarila dramati\xc4\x8dne klife vzdol\xc5\xbe obale Sussexa._NEWLINE_Vpliv valovanja prispeva k eroziji klifov okoli Beachy Heada, kar pogosto povzro\xc4\x8da majhne odkru\xc5\xa1ke kamnin. Ker je oblika krede v plasteh lo\xc4\x8dena s sosednjimi pasovi kremena, fizi\xc4\x8dna struktura vpliva na to, kako voda spodkopava steno. Valovanje ogro\xc5\xbea spodnje dele klifov, kar povzro\xc4\x8da drobljenje, plo\xc5\xa1\xc4\x8de iz plasti krede se odlomijo, kar ogro\xc5\xbea zgornje dele klifa, ki se s\xc4\x8dasoma zru\xc5\xa1i.  V nasprotju z majhnimi okru\xc5\xa1ki kamnin so ve\xc4\x8dji odlomi manj pogosti. Ve\xc4\x8dje kru\xc5\xa1enje se je zgodilo leta 2001, ko je pozimi mo\xc4\x8dno de\xc5\xbeevalo, voda je za\xc4\x8dela pronicati v razpoke, ki je nato zamrznila in povzro\xc4\x8dila \xc5\xa1irjenje razpok. To je nato oslabilo rob klifa in ta se je zru\xc5\xa1il v morje ter uni\xc4\x8dil znane kredne sklade, imenovane Hudi\xc4\x8dev dimnik (Devil's Chimney).\n_START_SECTION_\nSvetilnik\n_START_PARAGRAPH_\nRt je nevaren za ladje. Leta 1831 so za\xc4\x8deli graditi svetilnik Belle Tout na naslednjem rtu zahodno od Beachy Heada. Ker bi megla in nizka obla\xc4\x8dnost skrivali lu\xc4\x8d Belle Touta, je bil zgrajen \xc5\xa1e svetilnik Beachy Head v morju pod Beachy Headom.\n_START_SECTION_\nVojna\n_START_PARAGRAPH_\nMed prvo angle\xc5\xa1ko-nizozemsko vojno so bili v bitki pri Portlandu leta 1653 tretji dan spopadi v bli\xc5\xbeini Beachy Heada._NEWLINE_Leta 1690 je v bitki pri Beachy Headu v devetletni vojni sodelovala tudi mornarica._NEWLINE_Med prvo svetovno vojno je septembra 1916 tako imenovana druga bitka pri Beachy Headu trajala ve\xc4\x8d kot teden dni. Tri nem\xc5\xa1ke podmornice so potopile 30 trgovskih ladij med Beachy Headom in Eddystonom. To se je zgodilo kljub velikemu prizadevanju Kraljeve mornarice in 49 ru\xc5\xa1ilcev, 48 torpednih \xc4\x8dolnov, sedmih Q-ladij in 468 vojakov. _NEWLINE_Med drugo svetovno vojno je Kraljevo vojno letalstvo (Royal Air Force (RAF)) na Beachy Headu vzpostavilo naprej relejno postajo za izbolj\xc5\xa1anje radijske komunikacije z letali. Leta 1942 so bili signali, pobrani na Beachy Headu, prepoznani kot TV-prenos z Eifflovega stolpa. Nemci so aktivirali predvojni TV- oddajnik in vpeljali francosko-nem\xc5\xa1ko slu\xc5\xbebo za voja\xc5\xa1ke bolni\xc5\xa1nice in ugledne osebe v pari\xc5\xa1ki regiji. Kraljevo letalstvo je spremljalo te programe v upanju (zaman), da bo iz filmskih novic razbralo pomembne podatke._NEWLINE_Na tem obmo\xc4\x8dju je bila tudi pomembna vojna radarska postaja. Med hladno vojno je bil od leta 1953 do leta 1957 v podzemnem bunkerju radarski nadzorni center.\n_START_SECTION_\nTurizem\n_START_PARAGRAPH_\nZahodno od Belle Touta klifi padajo na obalni zaselek Birling Gap, nato pa se vzpnejo prek Sedem sester do Haven Browa s pogledom na dolino Cuckmere. Obmo\xc4\x8dje je priljubljena turisti\xc4\x8dna to\xc4\x8dka. V Birling Gapu je restavracija.\n_START_SECTION_\nKraj samomorov\n_START_PARAGRAPH_\nPo ocenah se na Beachy Headu zgodi 20 samomorov letno s smrtnim izidom.  Kaplanska skupina (Beachy Head Chaplaincy Team) redno dnevno in zve\xc4\x8der pregleduje obmo\xc4\x8dje in posku\xc5\xa1a najti in ustaviti morebitne skakalce. Delavci v restavraciji in taksisti so tudi na pre\xc5\xbei za ljudmi, ki razmi\xc5\xa1ljajo o samomoru. Postavljeni so znaki s telefonsko \xc5\xa1tevilko samarijanov, s katerimi nagovarjajo morebitne skakalce, naj jih pokli\xc4\x8dejo._NEWLINE_Mediji se vedno zelo razpi\xc5\xa1ejo o storjenem samomoru. Ross Hardy, ustanovitelj omenjene skupine, meni, da to spodbuja samomorilne ljudi, da izberejo ta kraj. Po Thomasu Meaneyju (The Wall Street Journal) je ve\xc4\x8d samomorov le z mostu Golden Gate v San Franciscu in v gozdu Aokigahara na Japonskem  (\xc4\x8deprav to trditev izpodbijajo drugi podatki o znanih samomorilskih krajih po vsem svetu)."